**9-сабақ**

Адам келбетін, қабілетін, мінез-құлқының өзгешелігін сипаттау

 Өнегелі өмір: тарихи тұлғалар

 **1-тапсырма.** Сіз өз досыңызды жаңа ортаға қалай таныстырасыз (сырт келбеті, мінезі, қабілеті, ерекше адами қасиеті және т.б.)? Сипаттап беріңіз.

**2-тапсырма.** Берілген тұрақты тіркестердің синонимін және орысша аудармасын жазыңыз.

|  |  |  |
| --- | --- | --- |
| Тұрақты тіркес | Синонимі  | Аудармасы  |
| Үріп ауызға салғандай | Сұлу, әдемі | Красивая, -ый |
| Жүзінен нұры тамған |  |  |
| Түгі бетіне шыққан |  |  |
| Сен тұр, мен атайын |  |  |
| Тал бойында бір мін жоқ |  |  |
| Тал шыбықтай бұралған |  |  |
| Тепсе темір үзген |  |  |
| Қой аузынан шөп алмас |  |  |
| Бетінен қаны тамған |  |  |
| Төбе шашы тікірейген |  |  |
| Көзі ашық, көкірегі ояу |  |  |

**3-тапсырма.** Адамның жан-дүниесін, мінезін, сыртқы келбетін білдіретін сөздерді жеке-жеке бағанға теріп жазыңыз.

 Көңілді, келбетті, аласа, сүйкімді, рәңді, сұңғақ, сымбатты, сыралғы, сыпайы, тұйық, сезімтал, түсінігі мол, көргені көп, көргенді, жайдары, ұяң, тәрбиелі, адуын, дөйіс, семіз, жуас, қиқар, арсыз, намыссыз, ажарсыз, тапал, өркөкірек, түсінігі таяз, өзіне сенімді, қыр мұрын, қайсар, ақылды, көңілді, пысық, арық, жеңілтек, иықты, нәзік, тыриған, орта бойлы, қайырымды, жүрегі жұмсақ, қалың қара қасты, сұрықсыз, ұзын шашты, тәмпіш қара, мейірімді, жаурынды, қара торы, шикіл сары, қатыгез, салмақты, шыдамды.

 Адамды сипаттау

* Сын есімдер арқылы: сұлу, момын, қиқар, ақылды, талантты.
* Тұрақты тіркестер арқылы: айдай сұлу, үріп ауызға салғандай.
* Сын есімнің салыстырмалы шырай формасы арқылы: әдемірек, көңілдірек, сымбаттылау, нәзіктеу, еркелеу, толықтау.
* Есімшенің -ған/ген, -қан/кен, -атын/етін, -йтын/йтін формалары арқылы: оқыған жігіт, ақыл тоқтатқан, кәмелетке толған, көп оқитын, көп саяхаттаған, ізденіп жүретін.

**4-тапсырма.** Мәтінді оқып, кейіпкерлердің сыртқы келбеті мен жан-дүниесін сипаттайтын тұстарын жазып алыңыз. Мәтін мазмұнын баяндаңыз.

 ... Лида әрі сұлу, әрі сүйкімді, өзін-өзі әсем ұстайтын жан екен. Батыл қалжыңға жібермей, сыпайылықтан арғының біріне де жақындатпай сөйлеседі. Есті де көргенді, ақжарқын да ұстамды әйел екені байқалады. Көркем әйелге керекті сұлулық бейнелердің басы түгел қосылған да, сұлулықты бұзатын бейнелер әзір жуыспаған. Әйелге бақыт аздық та етпейді, көптік те етпейді. Лида бақытты әйел сияқты.

 Лиданың ері шаруақор адам, өзіне бағынышты базадан бірер жәшік өрік-мейіз, алма әкеле қоймақ екен, үлгере алмапты:қолын базаға батыра салып жатқанда пойыз, міне, жүріп кетті.

 Лида келіп орналасқанша біздің вагонның іші қоңырқайлау еді. Лида келісімен тәртіп орнап, вагон іші өзгере бастады. Лиданың ажарлы рәңімен купеге енген жанға жайлы жылы лебіз қоңырқай вагонның ішін жарқыратып жібергендей болды. Барлық еркек жарты сағаттың ішінде қырынып-киініп, коридорға шықты. Бәрі де Лиданың көзіне шалынғысы келетін сияқты. Менің көршім күміс сақал профессор ғана мұндай әлекке түскен жоқ.

 Вагондағы әйелдер сыншыл-міншіл көздерін Лидаға бір-бір қадап өтті де, үн-түн жоқ есіктерін жауып алды.

 Ажарлы әйелдер курортқа жылына бір барып тұрмаса, ажары сақталмайтыны белгілі. Лида курортқа кетіп бара жатыр. Бірақ Ленинградта шешесіне соға кету керек, уақыт аз қалған. Егер бұл пойыздан қалса, келесі дүйсенбі күні ғана жүре алады. Онда не курортқа зақым келеді, не шешесіне бара алмай қалады.

 Дәл бүгін Лиданың көзінде менің алдыма түсе қояр еркек жоқ еді. Аласалау да қара домалақтау болғаныммен, осы вагонда ең көзге түсер адам өзім сияқты сезінемін. Өйткені екі чемоданмен пойыздан қалып қала жаздаған Лиданың пойыздан қалмауына себепкер болдым. Сонымен ұзай бердік, ұзай бердік...

(Ғ.Мүсірепов. «Тарғыл қауын»).

**5-тапсырма.** Хат жазу арқылы анаңызға досыңыздың сырт келбетін, мінезін, адамгершілік қасиеттерін сипаттаңыз.

**6-тапсырма.** Сырт келбетті сипаттайтын кластер құрып, көршіңізді сипаттаңыз.

**7-тапсырма.** Берілген сөздерді, тұрақты тіркестерді, мақал-мәтелдерді, сын есімнің салыстырмалы шырай формасын пайдаланып, адамды сипаттау мәтінін құрыңыз.

 "Түсі игіден түңілме", "Мыңның түсін білгенше, бірдің атын біл", қараторы, иықты, кең маңдайлы, қалың қасты, көзі қысыңқы, мейірімді, қоңыр дауысты, орта бойлы, қара шашты, мінезі ашық, парасатты, қамқор, мәдениетті, салмақты, көзі ашық көкірегі ояу.

**8-тапсырма.** Мәтінді оқып, мазмұнын баяндаңыз. Осы жерге өз топтарыңа жақын тарихи тұлғаға қатысты мәтін аларсыңдар.

**9-тапсырма.** Досыңызды (танысыңызды, көршіңізді) берілген есімшелі құрылымдар арқылы сипаттап жазыңыз: Оқыған, ақыл тоқтатқан, кәмелетке толған, көп оқитын, көп саяхаттаған, ізденіп жүретін, үлкенді сыйлайтын, үлкен азамат болатын, сенім артатын, шет елде оқыған, таңқалдырған.

**10-тапсырма.** Сұхбатты оқып, басты кейіпкердің сыртқы келбетін, сұхбатқа сүйене отырып адами қасиеттерін сипаттаңыз.

– Димаш, сұхбатымызды соңғы жаңалықтарыңмен бастасақ…

–Шығармашылықтағы жаңалықтарым баршылық. Əр əншінің өміріндегі ең басты да, ерекше оқиға жеке шығармашылық кеш өткізу. Еліміздің Тəуелсіздігіне биыл 25 жыл, соған орай Қазақстанның 25 қаласында 25 концерт беру жоспарда тұр.

Бейнебаян түсіру де алдымызда күтіп тұр. Оған арналған əн де дайын. Жақындаған сəтте барлығын хабарлап, халықпен бөлісетін боламын.

– Айман Мұсаходжаева ханым жақында ғана сізді “Евровидение” байқауына қатысып жатыр деген болатын, сол байқау туралы айтып өтсең…

– Жоқ, қатысып жатқан жоқпын. Тек “Евровидение” байқауына ұсыныс тастадық, жауап күтіп отырмыз. Айта кететін бір жәйт, біз “Еуроодаққа” мүше болмағандықтан, бірқатар тосқауылдар бар. Сол себепті жақсы жаңалықты асыға күтудеміз. Елімді тағы да биіктен көрсету менің еңбасты мақсатым.

– Өзіңізді “жұлдызбын” деп санайсыз ба?

–Мен қарапайым қазақтың баласымын. Өнерімді халыққа сыйлап жүрген жанмын. Шыны керек жұлдызбын деп айқай салып, айтқым келмейді. Бұл біздің ұлттық келбетімізге қайшы секілді.

– “Жұлдыз” деген ұғымды қалай түсінесіз?

–Мен “жұлдыз” деген ұғымды адамға теңегенді, оның ішінде өзіме теңегенді ұнатпаймын. Жер бетіндегі адамдар тең, жұлдыз тек аспанда ғана деген ойдамын.

–Сұхбатыңа рахмет. Біз саған халықтың атынан толағай табыс тілейміз.

**11-тапсырма.** Фразеологиялық сөздікті пайдаланып, ер адамның және әйел адамның сырт келбетін, мінезін, адами қасиеттерін сипаттайтын тіркестерді екі бағанға тізіп жазыңыз.

**12-тапсырма.** Берілген сөздердің қарама-қарсы сыңарын жазыңыз.

 Көңілді, келбетті, аласа, сүйкімді, рәңді, сұңғақ, сымбатты, сыралғы, сыпайы, тұйық, сезімтал, түсінігі мол, көргені көп, көргенді, жайдары, ұяң, тәрбиелі, адуын, дөйіс, семіз, жуас, қиқар, арсыз, намыссыз, ажарсыз, тапал, өркөкірек, түсінігі таяз, өзіне сенімді, қыр мұрын, қайсар, ақылды, көңілді, пысық, арық, жеңілтек, иықты, нәзік, тыриған, орта бойлы, қайырымды, жүрегі жұмсақ, қалың қара қасты, сұрықсыз, ұзын шашты, тәмпіш қара, мейірімді, жаурынды, қара торы, шикіл сары, қатыгез, салмақты, шыдамды.